南山賞梅分韻得觀字
作者：趙必𤩪
朝代：宋

paragraphs: 老梅百窠霸騷壇，崢嶸鐵骨傲歲寒。
千枝萬枝凍欲槁，一花兩花春尚慳。
愁聞羌雛吼玉笛，羞見公子馱金鞍。
芳魂久嫁逋仙去，怨雲恨雨迷孤山。
憔悴獨醒者，納交惟芷蘭。
江南窮詩人，鄙哉弟山礬。
甚而含毫吮墨之俗子，或比之粉面之何郎、玉肌之阿環。
梅花酷怕渠點涴，所以未破冰雪顔。
與其玉堂兮金屋，孰若竹籬茅舍幽且閒。
與其狀元兮宰相，孰若收香斂華林壑間。
逆知梅意同我意，詩人合作如是觀。